Vaľová, Jana, poslankyňa NR SR (2019-09-18):
Vážený pán predsedajúci, vážené kolegyne, vážení kolegovia, my v sociálnej demokracii veríme, že ľudia by mali mať rovnaké šance a právo na dôstojný život, a preto sa snažíme aj tieto veci aplikovať do zákonov. Preto som rada, že poslanci Robert Fico a Erik Tomáš pripravili túto novelu, ktorá vylučuje nekonečné prekáračky sociálnych partnerov na tému, aká vysoká, či v prípade už zamestnávateľov, alebo aká nízka má byť minimálna mzda. Zruší sa doterajší mechanizmus, ktorý umožnil vláde určiť výšku minimálnej mzdy, keď nedošlo k dohode sociálnych partnerov. Je pravda, že tento mechanizmus ale nedával ľuďom istotu toho, čo môžu očakávať a ťažšie sa im plánovalo do budúcnosti. Rovnako zamestnávatelia hovorili, že sa nestíhajú na zmeny pripraviť. Pani Gaborčáková spomínala prepúšťanie, že vlastne aj tým, že sa bude zvyšovať minimálna mzda, dochádza k prepúšťaniu. Firmy spomínala rôzne, v Svidníku a podobne. Neviem, ja do vnútra tých firiem nevidím, ale budem hovoriť stále z praxe, aj keď pán Dostál vždycky hovorí, že si vylievam srdce. Ja si ho nevylievam, pán Dostál. Ale viete, nejakú dobu som žila v meste, bola som primátorka a zažila som možno určite stokrát viac ľudských osudov a príbehov, ako zažijete vy v parlamente, lebo možno si zaberiete tašku v Bratislave, sadnete do taxíku alebo do autobusu, do čohokoľvek a nestretnete sa pre mňa alebo neporozprávate sa s ľuďmi, lebo mne často ľudia povedia, že ani nestretávajú poslancov, a často bratislavskí ani nevedia, ako vyzerajú. Tak ja som zažila (reakcia z pléna), neprerušujte ma, pán kolega, tak ja som zažila veľa tých príbehov a chcem povedať práve aj o tom. Viete, prax, to, čo si porozprávame tu všetci, to, čo povymýšľame na facebookoch, je jedna vec a to, čo nám donesie prax, a to, čo sa stalo, to je neodškriepiteľné, je to fakt. Čiže ja pôjdem stále, čo sa týka faktov. Ak hovoríme o firmách, že prepúšťajú, tak ja som zažila napríklad taký fenomén, ktorý sa málokedy stáva, že firma v Humennom, firma Nexis napríklad, požiadala mesto o ochranu. Poviem vám pravdu, že som predtým ani nevedela ako primátorka, že taký paragraf vôbec existuje, aby mesto poskytlo ochranu firme, a to preto, že sa firmy navzájom vydierali, že sa nepúšťali do priemyselného parku, že si zvyšovali, že firma Chemes zvyšovala firme Nexis platby za..., o 100 % každý rok, platby za energie a podobne, a táto firma mala obrovský tlak. Čiže viete, prežila som aj to, keď tuná Kaník rozprával, že keď zmeníme, lebo vždycky, keď my dávame zákony, tak vždycky je tu také strašenie, čo všetko sa môže stať, aké sú tu odporúčania. Ja som zažila, keď sme aj menili Zákonník práce, tak Kaník sa so mnou stavil, potom to už nechcel urobiť tú stávku, že o 10 % stúpne nezamestnanosť. A my sme dneska skoro pod 5 %. Viete, to sú také tie strašenia a podobné veci, ktoré sa stávajú, ale ja so vždycky vrátim do praxe. Lebo tým, že sme v parlamente, to, čo je v regiónoch, čo je v mestách, to je našou neoddeliteľnou súčasťou. A preto som rada, že podľa nového mechanizmu bude v prípade nedohody tripartity stanovená výška minimálnej mzdy na úroveň 60 % priemernej mzdy v hospodárstve. Je to suma, ktorá nie je vysoká, a určite sa nájdu mnohí, ktorí by privítali, aby bola ešte vyššia. Bude však fixovaná a každý sa bude vedieť zariadiť. Vyššie príjmy, ale aj pre najmenej zarábajúcich, sú v konečnom dôsledku dobrou správou aj pre kričiacich podnikateľov, aj keď si to možno neuvedomujú. Keď budú mať totiž občania viac peňazí, tak budú viac míňať, ušije sa viac topánok, postaví sa viac domov, vydá sa viac porcií jedál v reštaurácii. Sú to spojené nádoby, ktoré sa naozaj nedajú oddeliť a ktoré prinesú určite Slovensku pozitívny rast, pretože stále je, stále si to potvrdzujeme, keď ste tu kričali, čo všetko sa bude diať pri Zákonníku, čo všetko sa bude diať pri minimálnej mzde. Bohu vďaka, sa to nepotvrdilo a vaše prognózy nevyšli. To sme veľmi radi. Minimálna mzda ovplyvňuje aj množstvo iných vecí, čo na prvý pohľad neocenia niektorí živnostníci, ako hovorila pani Gaborčáková, že im stúpnu odvody, ale budú vedieť, že keď pôjdu do dôchodku, nebudú musieť spadať do hmotnej núdze, ale budú mať minimálny dôchodok, ale nielen minimálny, ale vyšší dôchodok. Preto, vážení kolegovia, verím, že novelu zákona si osvojíte a umožníte aj tým najmenej zarábajúcim, aby mali istotu v raste platu, a to, že sa im bude o niečo ľahšie dýchať, zakladať rodiny, a tak, ako tu stále rozprávame, že nám klesá krivka pôrodnosti, tak určite si budú vedieť aj vypočítať tí mladí, ktorí prídu do práce, pretože tak ako pán Dostál povedal, že sú štáty, Dánsko, ktoré nemajú minimálnu mzdu. Ale ja by som mu položila otázku, len mi nemôže teraz odpovedať. Povedzte mi, koľkokrát podnikatelia navrhli zvýšiť minimálnu mzdu? Ani raz. Ja si na to aj odpoviem. Ani raz. Ani raz nikdy podnikateľ neprišiel, že ide zvýšiť minimálnu mzdu. Práve preto funguje tripartita a práve preto chceme tým mladým rodinám a tým ľuďom uľahčiť, aby mali akú-takú istotu, keď si budú brať pôžičky, budú si zakladať rodiny. Takže verím, že tento, tento zákon si osvojíte a že ho podporíte, a poprosím, pán predsedajúci, aby ste o tomto zákone dali hlasovať v piatok 20. 9. o 11.00 hod. Veľmi pekne vám ďakujem.